section_heading: Dizajn i razvoj
paragraph_text: Prvi probni letovi izvršeni krajem svibnja 1938. pokazali su da su predviđanja konstruktora glede osnovnih osobina aviona u potpunosti ostvarena. IK-3 je letio maksimalnom brzinom od 527 km/h što je za moguću snagu motora predstavljalo odličan rezultat čak i u međunarodnim razmjerima. Na osnovu pozitivnih rezultata ispitivanja donesena je odluka da se počne sa serijskom proizvodnjom ali je ona stopirana kada se 19. siječnja 1939. srušio prototip kojim je upravljao kapetan Pokorni. Kapetan Pokorni je prenaglo izvodio avion iz strmog obrušavanja što je dovelo do iznenadnog popuštanja krila zbog preopterećenja. Avion se srušio u rijeku pri čemu je pilot poginuo. Poslije nesreće Vrhovno zapovjedništvo zrakoplovstva je zahtijevalo provedbu dodatnih aerodinamičkih ispitivanja te ispitivanje uzroka nesreće. Istraga je pokazala da je do nesreće došlo zbog greške pilota i da konstrukcija zadovoljava predviđene zahtjeve čvrstoće. Zbog veće sigurnosti ipak su pojačani najopterećeniji dijelovi krila. Odluka o izradi prve serije je potvrđena, ali je bez potrebe izgubljeno nekoliko dragocjenih mjeseci.